“ХЭРЭГЛЭГЧ АЙМГААС- ҮЙЛДВЭРЛЭГЧ АЙМАГ” ЖИЖИГ ДУНД ҮЙЛДВЭРЛЭЛИЙН БОДЛОГЫН ХЭРЭГЖИЛТ ҮР ДҮН СЭДЭВТ НИЙТИЙН СОНСГОЛЫН ТЭМДЭГЛЭЛ

2020.09.16

“Хэрэглэгч аймгаас үйлдвэрлэгч аймаг” жижиг дунд үйлдвэрлэлийн бодлогын хэрэгжилт сэдэвт нийтийн сонсгол аймгийн Гэр бүл, хүүхэд залуучуудын хөгжлийн газрын бага танхимд 2020 оны 09 дүгээр сарын 16-ны өдрийн 09 цагт эхлэв. Нийтийн сонсголыг аймгийн иргэдийн Төлөөлөгчдийн Хурлын Тэргүүлэгчдийн Ажлын албаны хэлтсийн дарга Д.Үнэнхүү даргалав. Сонсголд төрийн байгууллага, төрийн бус байгууллага, бизнес эрхлэгчид болон иргэдийн төлөөлөл нийлсэн 88 хүн оролцлоо.

Сонсгол даргалагч Д.Үнэнхүү: Сонсголын сэдэв, хүсэлт, сонсгол зарласан огноо, сонсголд оролцсон албан тушаалтан, иргэний нийгмийн байгууллагын төлөөлөл, иргэд, мэдээлэл хийх хүний нэр, сонсголын дэгийг танилцуулж,сонсголын дэгтэй холбоотой асуулт, санал байгаа эсэх талаар асуухад:

Оёдолчдын холбооны тэргүүлэгч Э.Гүндсамбуу: Илтгэл мэдээлэл бүрийн дараа асуулт, харилтыг явуулах саналтай байна.

Туна-Тэргэл сан ТББ-ын гүйцэтгэх захирал Р.Өлтан-Өлзий: Сонсголд тавигдах бүх илтгэл явагдаж дууссаны дараа асуулт хариултыг явуулсан нь дээр байх.

Өрнөх хөгжил ТББ-ын гүйцэтгэх захирал М.Дуламжав: Манай аймагт ёвропын холбооноос холбогдох хүмүүс ирсэн аймгийн Засаг даргатай уулзалт хийхээр байгаа юм байна лээ. Тиймээс асуудал тус бүрийн дараа асуулт, харилтыг явуулсан нь зүгээр байх.

Сонсгол даргалагч Д.Үнэнхүү: Оролцогчдоос гарсан саналд санал хураалт явуулж илтгэл бүрийн дараа асуулт хариултыг явуулах тухай саналыг оролцогчид дэмжив.

Өрнөх хөгжил ТББ-ын гүйцэтгэх захирал М..Дуламжав: “Хэрэглэгч аймгаас үйлдвэрлэгч аймаг” бодлого, жижиг дунд үйлдвэрлэлийн хэрэгжилт үр дүн сэдэвт хэлэлцүүлгийг зохион байгуулах болсон шаардлага үндэслэлийг танилцуулав. \Мэдээллийг хавсаргав\

Дэлхийн зон олон улсын байгууллагын эдийн засгийн төслийн менежер Ц.Амгалан европын холбооны эдийн засгийн төслийн явц, үр дүнгийн талаар танилцуулав. \Мэдээллийг хавсаргав.\

Сонсгол даргалагч Д.Үнэнхүү: Илтгэл мэдээлэлтэй холбоотой асуулт асууж, санал хэлэх зөвшөөрөл олгоход илтгэл мэдээлэлтэй холбоотой асуулт, санал гараагүй тул асуулт, саналыг таслав.

Аймгийн Засаг дарга Д.Батсайхан: “Хэрэглэгч аймгаас Үйлдвэрлэгч аймаг” бодлогын хэрэгжилт үр дүнгийн талаар танилцуулав. \Мэдээллийг хавсаргав\

Сонсгол даргалагч Д.Үнэнхүү: Илтгэл мэдээлэлтэй холбоотой асуулт асуух зөвшөөрөл олгосноор:

Оёдолчдын холбооны тэргүүлэгч Э.Гүндсамбуу: Манай аймгийн хэмжээнд хэрэгжиж байгаа “Хэрэглэгч аймгаас үйлдвэрлэгч аймаг” бодлого зорилт нь их үр дүнгээ өгсөн ажил болж байгаад их баяртай байна. Энэ зорилттой холбоотой 3 асуулт байна.

1. “Хэрэглэгч аймгаас үйлдвэрлэгч аймаг” бодлого зорилтыг хэрэгжүүлснээр манай аймгийн ажилгүйдэл ядуурал хэдэн хувиар буурсан байна вэ?
2. Энэ зорилтыг хэрэгжүүлснээр орон нутгийн татварын орлого нэмэгдсэн үү?
3. Оёдолын болон жимс жимсгэн боловсруулах чиглэлээр бүлэг болж ажиллаж байна. Бүлэг болж ажилласнаар татвар төлдөг үү? Өрхийн үйлдвэрлэлээс хэд нь компани болж үйл ажиллагаагаа явуулж байгаа вэ?

Аймгийн Засаг дарга Д.Батсайхан: Аймгийн хэмжээнд ажилгүйдэл, ядуурал буурсан. Статистик тоон мэдээллээр 2016 онд манай аймаг ажилгүйдлын түвшингээр улсын хэмжээнд 23-т байсан бол одоо 8-т орсон. Өнөөгийн байдлаар ядуурал багатай аймаг гэдгээрээ улсын хэмжээнд 3-т орсон байдаг. Хөдөлмөр халамж үйлчилгээний газарт бүртгэлтэй ажил хайгчидтай холбогдоод Улиастай сумын зам засварын ажил дээр ажиллах талаар санал тавихад нэгч хүн ажиллая гэж ирээгүй. Орон нутгийн татварын орлого нэмэгдэж байгаа. Далд эдийн засаг нэлээд явагдаж байгаа. Төрөөс далд эдийн засагтай тэмцэх бодлого барихгүй байгаа. Аяндаа бизнес нь томроод ирэхлээр мэдэгддэг. Эдийн засгийн төсөл хэрэгжсэнээр шинээр байгуулагдсан бүлгүүдээс одоогийн байдлаар компани үүсээгүй байгаа. Компани болж үйл ажиллагаа явуулахад наад тал 3 жилийн хугацаа шаардлагатай байдаг. Шинээр байгуулагдсан бүлгүүд үйл ажиллагаа явуулах явцад эрсдэлүүдтэй тулгардаг. Тэр эрсдэлээ даваад гарчихвал компани болж хөгжинө. Эрсдэлийг давж гарах тал дээр төрөөс дэмжлэг туслалцаа үзүүлнэ.

Жинст багийн иргэн н.Цолмон: Ногоочдын тарьсан ногоог мал идээд байх юм. Энэ асуудал дээр ямар арга хэмжээ авч ажиллахаар төлөвлөж байна вэ? мөн төмс, хүнсний ногооны үнийг бууруулахгүй байх тал дээр ямар бодлоготой байна вэ?

Аймгийн Засаг дарга Д.Батсайхан: Ногоо төдийгүй Улиастай суманд тарьж ургуулж байгаа ногоон байгууламжийг идээд байдаг. Аймгийн төвд мал малладаг иргэдтэй олон удаа уулзалт хийгээд Улиастай сумаас малаа гаргах талаар санал хүсэлтийг нь хүлээн авахад агтын аманд гарч малаа маллах хүсэлтэй байгаагаа илэрхийлсэн. Иргэдийн хүсэлтийн дагуу Агьтын ам руу тог цахилгаан татаад асуудлыг нь шийдэхээр бас л очдоггүй. Ийм болоод байна. Энэ намар шаардлагыг илүү өндөржүүлэх хэрэгтэй болоод байгаа. Иймд ногоочдын тухайд хашаагаа торлох нь нэлээд чухал болоод байна. Ногооны үнийг төр тогтоодоггүй. Төмс, хүнсний ногооны онцлог нь намар үнэ буурч хавар өсдөг онцлогтой. Тиймээс иргэд зоорьтой болж ногоогоо хадгалаад хавар үнэтэй үед худалдаалах боломжтой. Мөн гадаад зах зээлд гаргах нь чухал. Ховд аймаг тарвас, хүнсний ногоогоо бүх аймагт худалдаалж байна. Манай аймгийн ногоочид ч бас яаж хэрхэн бусад аймгуудад худалдаалах арга замыг олох хэрэгтэй.

Ногоон гарц нэгдэл ТББ-ын гишүүн М.Халиунбат: Завхан нутгийн харьяат хөрөнгө оруулагчдын мэдээллийг хаанаас авч болох вэ?

Аймгийн Засаг дарга Д.Батсайхан: Завхан нутгийн харьяат хөрөнгө оруулагчдын мэдээллийг аймгийн ЗДТГ-ын хөрөнгө оруулат, хөгжлийн бодлого, төлөвлөлтийн хэлтэс болон Завхан аймгийн нутгийн зөвлөлийн Нараа эгчээс авах боломжтой. Хөрөнгө оруулагчдын чуулганд дандаа Завхан нутгийн гаралтай хүмүүс ирээгүй. Завхан аймагт хөрөнгө оруулах саналтай өөр бусад аймгийн хөрөнгө оруулагчид ирсэн. Улсын төсвийг жил бүр 11 дүгээр сарын 15-ны дотор, аймгийн төсвийг 12 дугаар сарын 05-ны өдрийн дотор батладаг хуультай. Улсын төсвийн хөрөнгө оруулалтаар хийгдэх ажлуудыг 11 дүгээр барын 15-ны өдрийн дотор батлагдмагц улсын төсөвт суугдсан ажлуудыг зохион байгуулах эрх шилжүүлэх өгөх талаар хүсэлтийг хүргэдэг. Зарим ажлын эрх нь шилжиж ирэхгүй тэндээ тендер зарлагддаг. Ийм тохиолдолд тендерийг орон нутгаас бус өөр аймгуудыг компаниуд тендер авдаг. Энэ тохиолдолд ажил нэлээд удаашралтай явагдаад байгаа. Жишээ манай аймгийн прокурорын барилга, Улиастай сумын 1-р цэцэрлэгийн барилгын ажлын нээлт нэг өдөр болсон. Гэтэл прокурорын барилга дээшээ баригдаад гараад ирсэн байхад 1-р цэцэрлэгийн барилга баригдаж эхлээгүй байна. Прокурорын барилгыг манай Завхан аймгийн компани гүйцэтгэж байгаа. Харин 1-р цэцэрлэгийн барилгын ажлыг Увс аймгийн компани гүйцэтгэхээр тендер авсан ажиллаж байна.

Сонсгол даргалагч Д.Үнэнхүү: Илтгэл мэдээлэлтэй холбоотой өөр асуулт асуух оролцогч байгаагүй тул асуултыг тасалж, санал хэлэх зөвшөөрөл олгосноор:

Мөнхөд мандаг ХХК-ийн гүйцэтгэх захирал Баяраа: Аймгийн Засаг даргын мэдээллийг сонсоод бид хөгжлийн вагонд суугаад явж байгаа мэт сайхан сэтгэгдэл төрлөө. “Хэрэглэгч аймгаас үйлдвэрлэгч аймаг” бодлого зорилт хэрэгжиж байгаа нь том ажлын эх суурь үндэс нь тавигдаж байгаа юм байна. Хэсэг бүлэг иргэд хичээгээд зүтгээд байхад зарим нэг нь хойш татах асуудал гараад байх юм. Бизнес эрхлэгчид болон өрхийн бүлэглэлүүд нэг удаа үзэсгэлэн худалдаанд оролцоод өнгөрөх бус өдөр тутамдаа стандарт шаардлагыг хангаж тогтмол ажиллах нь зүйтэй. Хэд хоногийн өмнө Увс аймагт ажиллаад ирлээ. Увс аймагт чацарганы 4 сортыг тариалж байна. Тарьдаг, авдаг, хэрэглэдэг хүмүүс нь тодорхой болсон байна. Өрхийн үлдвэрлэл явуулах үед мэргэжлийн хяналтын газраас хэт их дарамт шахалт учруулахгүй байх хэрэгтэй. Нэг хөлөө олох гээд ажиллаж байтал ийм ч байх ёстой, энэ нь ч болохгүй гэсэн дарамтууд их ирээд байдаг. Хөдөлмөр эрхлэлтийг дэмжих сангаар олгогдож байгаа зээлийн талаарх мэдээллийг олон нийтэд мэдээлж байх хэрэгтэй.

Жинст багийн иргэн н.Цолмон: Би өөрөө улаан хальст сармис тариалдаг. Энэ жил 2.5 сая төгрөгийн орлого олсон. Сармисаа 50000 төгрөгөөр худалдаалсан. Цаашид сармисны үлйдвэрлэлийг дэмжиж өгөөрэй. Бүгдээрээ нийлээд хамтарч ажиллацгаая.

ДЗОУБ-ын эдийн засгийн төслийн ажилтан Баясгалан: Тоо баримттай статистик судалгаан дээр ажил хийгддэг.

Туна-Тэргэл сан ТББ-ын гүйцэтгэх захирал Р.Алтан-Өлзий: Манай аймгийн улаан хальст сармис бусад аймгийн улаан хальст сармиснаас юугаараа онцлог юм бэ? Бусад аймгуудын сармиснаас ялгаж таних шинж тэмдгүүдийг иргэдэд мэдээлэх хэрэгтэй байна. Тэгэхгүй бол иргэд ялгаж таньж чадахгүй байна.

Оёдолчдын холбооны тэргүүлэгч Э.Гүндсамбуу: Үйлдвэрлэгч нартай хариуцлагын гэрээтэй ажиллавал зүгээр юм шиг санагддаг. Баяраа эгчийн саналыг дэмжиж байна.

Бизнес эрхлэгчдийн төлөөлөл О.Норжинлхам: Дорнод болон Өвөрхангай аймагт туршлага судлах уулзалтаар явж байхад Дорнод аймагт огт мал байдаггүй юм байна лээ. Яаж байлгахгүй байна вэ гээд судлаад асуусан чинь. Аймгийн Засаг дарга нь саалийн малыг аймгийн төвөөс 100 км-ээс дотогш оруулахгүй, эр сувай малыг 50км-ээс дотогш оруулахгүй гэсэн захирамж гаргаж ажилласан байсан. мөн Өвөрхангай аймгийнхан өөрсдийнхөө ааруулыг бусад аймгуудын ааруулнаас илүү үнэтэй зардаг юм байна лээ. Яагаад үнэтэй худалдаалагдаж байгаа талаар асуухаар энэ чинь манай аймгийн ааруул учраас л үнэтэй байгаа юм гэсэн хариулт өгч байсан. тэгэхээр манай аймгийн цагаан идээ худалдаалдаг иргэд нэгдээд сүү цагаан идээ худалдаалах тусгай захтай болвол их зүгээр юм шиг санагдсан.

ХХҮГ-ын төсөл хөтөлбөр хариуцсан мэргэжилтэн Д.Мөнхбат: Манай аймгийн иргэд нэгдээд санаагаа илэрхийлвэл төр дэмжээд өгөх боломжтой. Үйлдвэр эрхлэгчид нэгдэж байж илүү их хөрөнгө оруулалт авах боломжтой байдаг.

Аймгийн Засаг дарга Д.Батсайхан: Төр хувийн хэвшил хоёр хамтарч ажиллах боловч тодорхой хэмжээний зааг байх ёстой. Дэмжлэгээр олгогдож байгаа тоног төхөөрөмжийг айлын амбаарт байлгахгүйн тулд бизнес инкубац байх ёстой. Бид нэгдэж чадвал Улаан хальст сармисыг 1кг-ыг нь 80000 төгрөгөөр худалдаалах боломжтой. 50000 төгрөгөөр худалдаалсанд харамсалтай байна. Манай аймгийн Улаан хальст сармис талбай дээрээсээ 80000 төгрөгөөр худалдаалагддаг гэхэд хүмүүс авья гэдэг. Бид аймгийн хэмжээн дэх бүх улаан хальст сармисаа бөөгнүүлээд тэдэн кг байна гээд нийлүүлэлт хийвэл 1кг сармисыг 80000 төгрөгөөр худалдаалах бүрэн боломжтой. Хамгийн гол нь бид нэгдэх хэрэгтэй байгаа юм. манай аймаг шимийн архи үйлдвэрлэдэг 2 үйлдвэртэй болсон. Шимийн архины стандарттай болсон. Гэрээ хийж ажиллах бүлэг байна. Гэрээ хийхгүй бүлэг гэж бас байдаг. Мөнхбат аа жижиг дунд үйлдвэрлэлийг дэмжих сангийн зээл олголтын мэдээллийг цахимд байршуулдаг уу?

ХХҮГ-ын төсөл хөтөлбөр хариуцсан мэргэжилтэн Д.Мөнхбат: Жижиг дунд үйлдвэрлэлийг дэмжих сангаар олгогдсон зээлийн талаар жил бүр ном гаргадаг. Цахимд байршуулахаар иргэд харах нь ховор байдаг.

Аймгийн Засаг дарга Д.Батсайхан: Малчид ч цахимаар мэдээлэл авдаг болсон үе. Тиймээс цахимд мэдээллийг оруулж байх хэрэгтэй. Брендийг үйлдвэрлэгч өөрөө хийдэг юм. Түүнээс биш төр бий болгодоггүй юм. Би энийг бренд болгох гэж байна дэмжээд өгөөч гэвэл дэмжиж өгч болно. Бренд болгоход сурталчилгаа чухал. Төрөөс бодлого, тоног төхөөрөмж, санхүүг нь дэмжиж өгөх боломжтой.

Манай малчид их эрх чөлөөтэй хүмүүс байгаан. Хот дотор мал оруулахгүй байх талаар захирамж бий. Малчид нь тэр захирамжийг биелүүлэхгүй байгаа юм. Хатуу хэлбэр лүү шилжих шаардлага тулгараад байх шиг санагддаг. Бид бүгдээрээ нэгдээд Улаанбаатар хотод Завхан аймгийн цагаан идээний зах байгуулж болно.

Сонсгол даргалагч Д.Үнэнхүү: Илтгэл мэдээлэлтэй холбоотой өөр саналтай оролцогч байгаа эсэх талаар асуухад: санал гараагүй тул саналыг таслав.

Аймгийн ХХААГ-ын жижиг дунд үйлдвэрлэл хариуцсан мэргэжилтэн Б.Нямдаваа. Жижиг дунд үйлдвэрлэлийн зээлийн хэрэгжилт үр дүн талаар танилцуулав. \Мэдээллийг хавсаргав\

Сонсгол даргалагч Д.Үнэнхүү: Илтгэл мэдээлэлтэй холбоотой асуулт асуух зөвшөөрөл олгосноор:

МБОИЗХолбооны тэргүүн Г.Цэвэлмаа: Төсөл сонгон шалгаруулах дэд хороонд иргэд болон иргэний нийгмийн байгууллагаас орж болох уу? орж болдог бол энэ жил хэн хэн оролцсон вэ?

Аймгийн ХХААГ-ын жижиг дунд үйлдвэрлэл хариуцсан мэргэжилтэн Б.Нямдаваа: Дэд хорооны гишүүдэд ХХААГ-ын дарга , ХХҮГ-ын төлөөлөл, жижиг дунд үйлдвэрлэл хариуцсан ажилтан, иргэний нийгмийн байгууллагаас төлөөлөл оролцдог. Иргэний нийгмийн байгууллагаас төлөөлөл оролцохдоо жижиг дунд үйлдвэрлэлийг хөгжүүлэх чиглэлээр 3-аас доошгүй жил ажилласан байх, Төрийн өндөр албан тушаалыг сүүлийн 3 жилийн хугацаанд ажиллаагүй байх, жижиг дунд үйлдвэрлэлийн дэмжих сангаас зээл аваагүй байх гэх мэт шаардлага тавьсан байдаг.

Туна-Тэргэл сан ТББ-ын гүйцэтгэх захирал Р.Алтан-Өлзий: Ажлын байр бий болгоод ажилчдынхаа нийгмийн даатгалын шимтгэлийг төлж байгаа юу? Энэ асуудал дээр үнэлгээ анализ хийсэн юм бий юу? Жижиг дунд үйлдвэрлэлийн зээл олголтыг олон нийтэд ил тод нээлттэй болгох ёстой. Журмынхаа дагуу зохион байгуулагдаж байгаа юу? Өчигдөр live хийж олон нийтэд мэдээлж байсан. Өмнөх жилүүдэд олон нийтэд мэдээлж байсан уу?

Аймгийн ХХААГ-ын жижиг дунд үйлдвэрлэл хариуцсан мэргэжилтэн Б.Нямдаваа: 7 аж ахуйн нэгжид 35 ажлын байр бий болсон. Өмнөх жилийн дэд хорооны хурлыг air1 телевиз болон байгууллагын сайтад байршуулж мэдээлсэн

Таны эрх эгэл нандин ТББ-ын тэргүүн Г.Цэцэгээ: Жижиг дунд үйлдвэрлэлийг хөгжүүлэх сангаас зээл авахыг хүсч байгаа аж ахуйн нэгж хэр их байдаг вэ?

Аймгийн ХХААГ-ын жижиг дунд үйлдвэрлэл хариуцсан мэргэжилтэн Б.Нямдаваа: Жижиг дунд үйлдвэрлэлийг хөгжүүлэх сангаас зээл авахаар иргэд төсөл нэлээд ирүүлдэг.

Оёдолчдын холбооны тэргүүлэгч Э.Гүндсамбуу: Жижиг дунд үйлдвэрлэлийг дэмжих сангаар зээл олгох журмыг олон нийтэд мэдээлэх хэрэгтэй. Иргэд мэдээлэлгүйгээр болоод журамд нийцэхгүй төсөл бичээд хасагдаад байна. Төсөл бичихэд нэлээд цаг хугацаа зарцуулдаг. Тиймээс мэдээллийг зөв шуурхай хүргэдэг байх хэрэгтэй.

Аймгийн ХХААГ-ын жижиг дунд үйлдвэрлэл хариуцсан мэргэжилтэн Б.Нямдаваа: Төсөл сонгон шалгаруулах журам болон хууль тогтоомжийг байгууллагын цахим хуудсаар дамжуулан олон нийтэд мэдээлдэг.

Сонсгол даргалагч Д.Үнэнхүү: Илтгэл мэдээлэлтэй холбоотой асуулттай оролцогч байгаагүй тул асуултыг тасалж санал хэлэх зөвшөөрөл олгоход. Санал гараагүй тул саналыг таслав. .

Аймгийн ХХҮГ-ын төсөл хөтөлбөр хариуцсан мэргэжилтэн Д.Мөнхбат: Хөдөлмөр эрхлэлтийн дэмжих сангаар олгогдож буй зээлийн хэрэгжилт, үр дүнгийн талаар танилцуулав. \Мэдээллийг хавсаргав\

Сонсгол даргалагч Д.Үнэнхүү: Илтгэл мэдээлэлтэй холбоотой асуулт асууж, санал хэлэх зөвшөөрөл олгосноор:

Таны эрх-Эгэл нандин ТББ-ын тэргүүн Г.Цэцэгээ: Хөдөлмөр эрхлэлтийг дэмжих сангаар олгогдож буй зээлд хамрагдахаар ирүүлсэн төслийн хэдэн хувьд нь зээл олгож байгаа вэ?

Аймгийн ХХҮГ-ын төсөл хөтөлбөр хариуцсан мэргэжилтэн Д.Мөнхбат: Ажлын байрыг нэмэгдүүлэх чиглэлээр нийт 120 төсөл ирснээс 48-д нь тус бүр 5 сая төгрөгийн зээл олгосон. Хөгжлийн бэрхшээлтэй иргэдийг дэмжих сангаас зээл авахаар нийт 98 төсөл ирснээс 14 төслийг сонгон шалгаруулж 75 сая төгрөгийн санхүүжилт олгосон. Төсөл бичих аргачлалыг сумдад очиж зааж өгдөг.

Туна-Тэргэл сан ТББ-ын гүйцэтгэх захирал Р.Алтан-Өлзий: Хөдөлмөр эрхлэлтийг дэмжих сангаар олгогдож буй зээлийг хэрэгжих явцад хөндлөнгийн мониторинг хийдэг үү?

Аймгийн ХХҮГ-ын төсөл хөтөлбөр хариуцсан мэргэжилтэн Д.Мөнхбат: Зээлийн хэрэгжилтэд мэргэжлийн хяналтын газар, Дотоод аутид, Авлигатай тэмцэх газрууд хяналт шалгалт хийдэг. Эргэн төлөлт дээр асуудал гараад байдаг. Одоо шүүхээр шийдвэрлүүлдэг болсон.

Мөнхөд мандаг ХХК-ийн гүйцэтгэх захирал Баяраа: Хөдөлмөрлөж байж мөнгө олдог гэдгийг зарим иргэдэд ойлгуулах хэрэгтэй. Халамжийн хоол, мөнгийг зүгээр өгөөд байж болохгүй.

Аймгийн ХХҮГ-ын төсөл хөтөлбөр хариуцсан мэргэжилтэн Д.Мөнхбат: Ажилгүй, ажил олдохгүй байна гэчихээд яг ажил хийгээд өгөөч гэхээд завгүй байна гэдэг хүн олон болсон.

Улиастай сумын ЗДТГ-ын дарга Т.Мөнхбаатар: Хавтгайрсан халамж гэдэг юмнаас салахгүй бол ажил хийдэг хүн олдохгүй шүү. Түлээ нүүрсний үнэ, асаргааны үнэ, групп тэтгэмж гэж олон янзын халамж авснаар төрийн албанд ажилладаг хүний цалингаас илүү мөнгийг халамжаар хүртээд байна.

Сонсгол даргалагч Д.Үнэнхүү: Илтгэл мэдээлэлтэй холбоотой асуул, саналтай оролцогч байгаагүй тул асуулт, саналыг таслав.

Улиастай сумын худалдаа үйлдвэрлэл, үйлчилгээний газруудын ажиллах цагийн хуваарийн тухай Улиастай сумын ЗДТГ-ын Худалдаа үйлдвэрлэл үйлчилгээ хариуцсан хариуцсан мэргэжилтэн Д.Байгалмаа танилцуулав. \Мэдээллийг хавсаргав\

Сонсгол даргалагч Д.Үнэнхүү: Илтгэл мэдээлэлтэй холбоотой асуулт асуух оролцогч байгаагүй тул санал хэлэх зөвшөөрөл олгосноор:

Аймгийн Засаг даргын орлогч Б.Ариунаа: Өнөөдрийн Нийтийн сонсголд хүрэлцэн ирсэн та бүхэнд баярлалаа. Улиастай суманд үйл ажиллагаа явуулж буй худалдаа үйлдвэрлэл, үйлчилгээний газруудын ажиллах цагийн хуваарийн талаарх иргэдийн саналыг цахимаар дахин авах нь зүйтэй. Нийтийн сонсголыг зохион байгуулж хамтран ажилласанд талархал илэрхийлье

Сонсгол даргалагч Д.Үнэнхүү: Илтгэл мэдээлэлтэй холбоотой өөр саналтай оролцогч байгаагүй тул саналыг таслав.

Дүгнэлт

Өрнөх хөгжил ТББ-ын гүйцэтгэх захирал М.Дуламжав: Аймгийн Засаг даргын орлогч Б.Ариунаагийн санаачлан хэлэлцүүлж буй үйлчилгээний байгууллагуудын цагийн хуваарь батлах асуудал их чухал асуудлын нэг. Өнөөдрийн нийтийн сонсголын үйл ажиллагаа маань сайхан болж өндөрлөх гэж байна. Жижиг дунд үйлдвэрлэл, хөдөлмөр эрхлэлтийг дэмжих сангийн ажлын хүрээнд бид нэгдэж ажиллая. 2020 оны төсвөөс жижиг дунд үйлдвэрлэл олгох зээлээ яагаад олгохгүй байгаад бид дуу хоолойгоо нэгтгэх нь чухал.

Жижиг дунд үйлдвэрлэлийг хөгжүүлэх сан болон хөдөлмөр эрхлэлтийг дэмжих сангийн зээлийг олгоход журам байдаг юм байна. Жижиг дунд үйлдвэрлэлийг хөгжүүлэх сангийн зээл олгох дэд хороонд иргэний нийгмийн байгууллагын төлөөлөл оролцоход шаардлага өндөр байдаг юм байна. Хөдөө орон нутгийн тухайд энэхүү шаардлагыг хангасан хүн ховор байдаг байх. Зээлийн хэмжээг нэмэгдүүлэх нь чухал байна. Бидний саналыг хүлээн авч нийтийн сонсголын хамтран зохион байгуулсан аймгийн ИТХ-ын дарга, Ажлын албаны дарга, аймгийн Засаг дарга, аймгийн ЗДТГ-ын дарга болон Ажлын албанд баярлалаа.

Таны эрх-Эгэл нандин ТББ-ын тэргүүн Г.Цэцэгээ: Нийтийн сонсгол хүрэлцэн ирсэн та бүхэндээ талархлаа. Нийтийн сонсгол зохион байгуулсан, оролцсон, илтгэл тавьсан хүмүүстээ баярлалаа. “Хэрэглэгч аймгаас үйлдвэрлэгч аймаг” бодлого, жижиг дунд үйлдвэрлэлийг хөгжүүлэх талаар мэдээлэл авсан сайхан үйл ажиллагаа боллоо. Цаашид нийтийн сонсгол олон зохион байгуулагдана гэдэгт итгэлтэй байна.

Сонсгол даргалагч Д.Үнэнхүү: “Хэрэглэгч аймгаас үйлдвэрлэгч аймаг” бодлогын хэрэгжилт, үр дүн сэдэвт нийтийн сонсголыг хааж үг хэлэв.

Нийтийн сонсголын үйл ажиллагаа 13 цаг 15 минутад өндөрлөв.

ТЭМДЭГЛЭЛ ХӨТӨЛСӨН:

АЙМГИЙН ИТХ-ЫН АЖИЛТАН Ц.АРИУНБАЯР

ТББ-ЫН ТӨЛӨӨЛӨЛ Г.ЦЭВЭЛМАА